stanford-oval/wikipedia huggingface dataset:
קנגורו חולדתי חוטמני
אנטומיה ומראה

הפוטורו החוטמני הוא כיסאי עגלגל וגוצי בגודל ארנבון הדומה במראהו החיצוני לבנדיקוט ולחולדה; ראשו הצר והחרוטי מתאפיין בחרטום מחודד בצורה יוצאת דופן, בעיניים חרוזיות ובולטות ובאוזניים עגולות וזקופות. נוסחת השיניים שלו דומה לקנגוריים ובעלת ניבים וטוחנות מפותחים. הגפיים האחוריות חזקות ושריריות עם קרסוליים ארוכים ההופכים אותו לקפצן מיומן וזריז בדומה לקנגורו, ואילו הגפיים הקדמיות קצרות ודקות. כפות ידיו הקטנות מתאפיינות בטפרים חדים וארוכים במיוחד המתאימים לשריטה וחפירה, ובכפות רגליו הרחבות יש זוג טפרים עבים, וזוג טפרים סינדקטיליים זעירים המשמשים לסירוק הפרווה. לפוטורואית יש כיס עור מפותח עם שרירי סגירה שנפתח קדימה ובו 4 פטמות. הזנב של הפוטורו חלק וקירח משיער בדומה לחולדה, והוא משמש לשיווי משקל במהלך הקפיצה.
הדו-צורתיות הזוויגית ניכרת יותר אצל הפוטורו החוטמני מאשר אצל קרובי משפחתו דוגמת הבטונג המברשתני, קנגורו חולדתי אדמוני או קנגוריל המושק. אורך גופו של הזכר: 41-28 סנטימטרים ושל הנקבה 25–37 סנטימטרים; אורך זנב הזכר: 26-20 סנטימטרים ושל הנקבה: 25-15 סנטימטרים; משקל הזכר: 1.8-0.7 קילוגרם ומשקל הנקבה: 1.3-0.6 קילוגרם.
הפרווה של הפוטורו החוטמני חלקה, רכה וזיפית. צבעה חדגוני באופן כללי, ונע בין אפור צפחה לחום-אפרורי או חום-בהיר. לרוב, הגב והכתף בעלי גוון כהה (עד שחרחר), ואילו הצלעות והמותניים חיוורים יותר. מאחר שהפרווה שזורה בשערות בגוונים שונים (אפור, לבן, חום, שחור וצהוב) היא עשויה גם להראות מנומרת. גרונו, חזהו ובטנו של הפוטורו בהירים, וצבעם אפרפר חיוור עד לבן בוהק. הראש אפרפר חיוור והפנים לעיתים קרובות בצבע בז'. המצח והחרטום נוטים להתכהות בצורה ניכרת (חום/אפור כהה עד שחרחר), הסנטר לבן, והאף סגלגל או שחור. סימונים אופיינים לפנים הם כתם לבן סביב האף הקירח, טבעות בהירות סביב העיניים ופסים לבנים דקיקים בצידי החרטום. האוזניים אפורות בצידן החיצוני, ולבנות, חומות או ורודות בצידן הפנימי. הזנב שחור מבריק עם קצה ורוד או לבן.
הפוטורו החוטמני מציג שוני מורפולוגי וחיצוני ניכר על פני טווח התפוצה שלו; בטסמניה למשל, תוך מרחק של 200 ק"מ בלבד ממערב למזרח האי, גודלו הממוצע של הפוטורו כמעט מכפיל את עצמו, וצבעו משתנה מחום כהה לחום אפרורי. אצל פוטורואים מקווינסלנד החוטם המפורסם קצר יחסית ודומה למינים אחרים, בניו סאות ויילס הוא מתארך יותר, ובטסמניה החוטם מוארך וצר במיוחד. הקצה הלבן-ורוד בקצה הזנב נעדר לחלוטין בקווינסלנד, בניגוד מובהק לטסמניה שבה הוא נפוץ אצל 80% מהאוכלוסייה.
תפוצה וסביבת מחיה

הפוטורו החוטמני מצוי לאורך החוף המזרחי של אוסטרליה. התפוצה הגאוגרפית היא בחלק הדרומי של הרי החיץ הגדול, והיא כוללת את דרום-מזרח קווינסלנד, מזרח ניו סאות' ויילס וצפון-מזרח ויקטוריה, כאשר בשתיים האחרונות יש לו חפיפה עם קנגורו חולדתי ארך-רגל; יש גלישה קטנה גם לשולי אוסטרליה הדרומית. בנוסף, הפוטורו מצוי בצפון ומזרח האי טסמניה שם הוא חי לצד הבטונג המזרחי, באי מריה ובאי בורני הנמצאים בחוף הדרום-מזרחי של טסמניה, באיים הבאים במצר בס: אי המלך, אי שלוש הגבעות, אי הצייד, האי פלינדרס ואי כף בארן, באי פרייזר שלחופי קווינסלנד ובאי הצרפתי והאי פיליפ השוכנים בתוך מפרץ הנמל המערבי בוויקטוריה. שרידי עצמות שנמצאו במערות, מצביעים על כך שטווח התפוצה ההיסטורי היה רחב יותר מהטווח הנוכחי.
בית הגידול של הפוטורו החוטמני מגוון למדי, וכולל יערות גשם ממוזגים או טרופיים עם מזג אוויר חם ולח, יערות אקליפטוס פתוחים ויערות סקלורפילים עם בתה סבוכה וצפופה, חורש ים-תיכוני, ופסיפס דיונות ושיחים ביערות דלילים שעל קו החוף. לפוטורו יש מספר גורמים המשפיעים על בחירת אזור המחיה: כיסי סבך עבים למשל, חיוניים עבורו לצורך מחסה מפני טורפיו ואספת חומרי קינון; בנוסף, הוא מגלה העדפה לקרקעות רכות או חוליות המקלות עליו את מלאכת החפירה במהלך החיפוש אחר מזון. נוכחות של נחלים ונקיקים גם היא משפיעה על בחירת בית הגידול. הפוטורו מצוי בשפלות החוף עד גבהים נמוכים של 650 מטר מעל פני הים, אך על מורדות הרי החיץ הגדול הוא חי עד גבהים של 1,600 מטר. כמות המשקעים הממוצעת בסביבת המחיה שלו היא 760 מילימטר ומעלה לשנה.
אקולוגיה > התנהגות, פעילות ותנועה

הפוטורו החוטמני הוא יונק פעיל דמדומים ולילה בדרך כלל, ומבלה את רוב זמנו בצמחייה העבותה ויוצא רק לעיתים נדירות לשטח הפתוח והחשוף. במהלך היום הפוטורו ישן בקן המוגן, ומתעורר ויוצא לפעילות בשעות הדמדומים עד לאחר הזריחה; אף על פי שהפעילות הלילית תופסת נפח חשוב מכלל הפעילות, הפוטורו נחשב לפחות לילי מקנגוריים חולדתיים אחרים, ובחורף למשל, הוא יוצא לתור אחר מזון בימים מעוננים. הפוטורו הוא אוכל כל, ומשיג חלק ניכר ממזונו באמצעות חוש הריח וחפירת חורים רדודים באדמה עם הגפיים הקדמיות.
בתורו אחר מזון, הוא נוהג לנבור עם חוטמו הארוך באדמה או בפסולת ולרחרח אותה, ולאחר שאיתר ריח של מזון, הוא מתייצב במקומו ומתחיל לחפור בזריזות עם טפריו הארוכים והמעוקלים. מדי שנה, פוטורו בודד עשוי להזיז בדרך זו עד מספר טונות אדמה ממקום למקום. החפירות הרבות מאווררות את האדמה ומשפרות את ספיגת המים שלה, וכן משמשות כמקום אופטימלי לנביטת זרעים. הפוטורו צורך לא פחות מ-60 מיני פטריות וכמהין, ולחלקן אין מנגנון הפצת נבגים כך שהן תלויות בו לחלוטין בפיזור הנבגים שלהם באמצעות גלליו.
הפוטורו החוטמני פעיל רוב הזמן בגפו, להוציא מפגשים קצרים לצורך רבייה, ואם המטופלת בצאצא; עם זאת, מספר פרטים עשויים להתרועע יחדיו באזור האכלה ולהתפזר חזרה למקומם. בשבי, הפוטורו חי לעיתים קרובות בזוגות. הזכר והנקבה חיים בשטח ביתי קבוע שגודלו משתנה בין הזוויגים: הזכר תופס עד כ-47 דונם, והנקבה מסתפקת ב-12.5 דונם; בהתאם לכך, שטחו של הזכר כולל מספר שטחי נקבות.
הפוטורו בונה לעצמו קן בתוך שקע שחפר תחת שיחים, נקיקים או גזעי עצים, אך הוא אינו משקיע בבנייה כמו הבטונג אלא מסתפק במילוי השקע במצע רך. חומרי הבנייה כוללים דשא, גבעולים וזרדים, והפוטורו עשוי לבנות לעצמו עד כשבעה קינים ברחבי השטח המשמשים אותו למנוחה ולמקלט. הפוטורו מגן בקנאות על הקן האישי שלו מפני פוטורואים אחרים, ועשוי לגרש את הפולש באמצעות בעיטות אחוריות חזקות; אף על פי כן, אין ראיות מוכחות לכך שהמין טריטוריאלי גם בשאר השטח הביתי, ופרטים שנפגשים באזורי האכלה אינם מפגינים עוינות זה כלפי זה. עם זאת, החפיפה בין פוטורואים מאותו הזוויג אינה נפוצה.
לפוטורו שני סוגי תנועה: הליכה ארנבית איטית, וריצה קופצנית דו-רגלית מהירה המזכירה את הקנגורו; התנועה האיטית נמצאת בשימוש במהלך החיפוש אחר מזון, והריצה הקופצנית מתרחשת במהלך בריחה מאיום או במעבר בין אזור האכלה למשנהו. במהלך דקת ריצה, הפוטורו גומע כ-35 מטרים, והוא מסוגל לקפוץ לגבוה ניכר בעת הצורך. טורפיו של הפוטורו כוללים דורסי לילה, דינגו, מיני פיתונים ולטאות כוח. בתגובה לאיום, הפוטורו ימלט לעומק הסבך שבו ייקשה על הטורף לתופסו.
אקולוגיה > תזונה

התזונה העיקרית של הפוטורו לאורך השנה מורכבת בעיקר מהדברים הבאים: פטריות, כמהין, עשבים, גבעולים, חמוציות, פרחים, זרעים, פירות, שורשים, פקעות וחסרי חוליות; מבין פריטי המזון הללו, פטריות וכמהין הן המועדפות ביותר, ומהוות 35-25% מתזונתו באביב ובקיץ ובסביבות 80-50% בחורף ובסתיו. התזונה של הפוטורו דינמית ומשתנה בהתאם לזמינות בעונה; בסתיו ובחורף הוא יתקיים בעיקר על פטריות, זרעים ועשבים, ובאביב ובקיץ על חסרי חוליות, צמחים ופירות. בשבי הפוטורו ניזון ממגוון מאכלים.
ההעדפה של הפוטורו לכמהין, מובילה אותו לנוע על פני שטח נרחב בניסיון לאתר אותם באמצעות חוש הריח. לאחר שאיתר כמהין הקבור באדמה, הפוטורו מקדיש בדרך כלל 5-2.5 שניות לחפירה, ואם עדיין לא מצא את הכמהין, הוא מוותר על המשך החפירה ועובר ליעד הבא כדי לחסוך באנרגיה. ב-76% מהמקרים, הוא מצליח להשיג את הכמהין לאחר איתורן. לאחר שמצא את הכמהין, הוא תופס אותה בשיניו או בכפות ידיו, ומנער אותה מרגבי האדמה לפני האכילה.
חרקים וזחלים נאכלים על ידי הפוטורו בדרך אגב - לרוב כשהוא חופר באדמה או נובר בפסולת יער אחר מזון צמחי. בהתאם לכך, בחורף השחון הם מהווים רק 2-1% מתזונתו, אך בקיץ הגשום הם מהווים עד כ-21% מהתזונה לאור השפע שלהם. הרגלי האכילה ויכולת החפירה של הפוטורו מאפשרים לו לשרוד תקופות קשות בבית הגידול; מחקר מצא, שהפוטורו החוטמני הוא בין היונקים הקטנים הבודדים שמסוגלים לשרוד את המחסור במזון שבא בעקבות שריפות בר, לאחר שהוא עובר להתקיים על מזון תת-קרקעי. תזונתו המגוונת, מאפשרת לו גם להתקיים על כל המרכיבים של צמחים וסקולריים (פקעת, שורש, גבעול, עלה, זרע, פרי ופרח).
אקולוגיה > רבייה ומחזור חיים

הפוטורו החוטמני הוא יונק פוליגמי שמתרבה לאורך השנה, ובמיוחד בתחילת האביב והקיץ. טקס החיזור כולל נפנוף בזנבות והשמעת צלילים רמים. מחזור הביוץ של הנקבה נמשך 42 ימים, ותקופת ההיריון ארוכה יחסית לכיסאים הקטנים: עד 38 יום. הנקבה ממליטה וולד יחיד זעיר ולא מפותח במשקל 300 מיליגרם שדומה לזחל מאשר ליונק. הוולד מוצא את דרכו מפתח הביב לכיס באמצעות חוש הריח בתהליך שלוקח 10–20 דקות, שם הוא נצמד לאחת הפטמות וגדל במהירות. הוא שוהה בכיס 120–130 יום.
מיד לאחר ההמלטה, הנקבה מתרבה שוב, והעובר החדש נותר בהקפאה עד שהגור הקודם יגדל ויעזוב את הכיס. בגיל 4 חודשים, הגור הראשון עוזב את הכיס לצמיתות, אך ממשיך להתלוות לאימו ולינוק ממנה, עד לגמילה מוחלטת בגיל 170 יום. הזכר והנקבה מגיעים לבגרות בסביבות 8–11 חודשים, והנקבה מביאה 2–3 צאצאים בשנה.
תוחלת החיים של הפוטורו החוטמני בטבע 4–7 שנים, ובשבי עד 14 שנים.
מצב

הפוטורו החוטמני עדיין נפוץ למדי באוסטרליה, אף שחווה ירידות משמעותיות בעבר בשל השפעות ההתיישבות האירופאית ביבשת: המרת בתי גידול לחקלאות, תחרות עם ארנבונים על מקורות מחייה, טריפה על ידי מינים פולשים שהובאו ליבשת על ידי האדם (שועל אדום, חתול וכלב), ציד לבשרו ופרוותו, ובתקופה מאוחרת גם הרעלה והשמדה מכוונת על ידי החקלאים שראו בו מזיק הרסני לשדות ולגינות והובילו להשמדת מאות אלפי פוטורואים. הגורמים הללו (ביחוד טריפה על ידי שועלים וחתולים) הותירו את רישומם על אוכלוסיית המין, אך מצבו טוב יחסית למיני הפוטורו האחרים, עקב הרגלו לשהות בצמחייה סבוכה שהגנה עליו חלקית מטריפה בניגוד למינים אחרים שחיים בבתי גידול פתוחים יותר.
מצבו הנוכחי של הפוטורו החוטמני מוגדר על ידי הרשימה האדומה של IUCN כמין קרוב לסיכון (NT); אף על פי שטווח התפוצה הנוכחי עדיין רחב למדי והמין בעל מספרים גדולים שגורמים לו להיות הרבה מעבר לסף קטגוריית הפגיע (VU), בכל זאת, מגמת האוכלוסייה בירידה, ובעתיד צפויה ירידה משמעותית בשיעור של 30%, עקב תדירות שריפות בר הרסניות שמשמידות את כיסי הסבך שלו, פיצול מתמשך של בית הגידול המוביל לאוכלוסיות קטנות ומבודדות, והמשך הטריפה על ידי מינים פולשים.
הפוטורו החוטמני הוא יונק מוגן בחוק האוסטרלי, ונמצא בשמורות טבע רבות שבהם הוא מוגן מפני איומים. תוכניות השימור להבראת האוכלוסייה כוללות בין השאר: דילול נרחב של אוכלוסיית השועל האדום והחתול (בניו סאות' ויילס ובויקטוריה), ניהול שריפות מבוקרות בשמורות טבע במטרה למנוע שריפות בר גדולות, יצירת מעברים אקולוגים לקישור בין אוכלוסיות מבודדות, מניעת התפשטות טפיל הפיטופטורה שפוגע בצמחייה, והכנות להקמת מושבה שבויה שתשמש בעתיד להשבת פוטורואים לטבע. בטסמניה מצבו של המין טוב יותר מביבשת.
האוכלוסייה העולמית של הפוטורו החוטמני נאמדת בכ-75,000 פרטים.
לקריאה נוספת

Andren, Mick, et al. ‏ The distribution of Long-nosed Potoroo Potorous tridactylus tridactylus habitat on the far north coast of New South Wales. Australian Zoologist 36.4 (2013): 494-506.
Action Statement No. 254 ‏ Long-nosed Potoroo Potorous tridactylus, Flora and Fauna Guarantee Act 1988.
Ullmann, Suzanne L., and Rena Brown. "Further observations on the Potoroo (Potorous tridactylus) in captivity." Laboratory animals 17.2 (1983): 133-137.
Bates, P. C., et al. "The management of a small colony of the marsupial Potorous tridactylus, and a record of its breeding in captivity." Laboratory animals 6.3 (1972): 301-313.
Martin, Deanne, and Peter Temple-Smith. "National Recovery Plan for the long-nosed potoroo Potorous tridactylus tridactylus." (2010).
הערות שוליים

↑  קנגורו חולדתי חוטמני באתר הרשימה האדומה של IUCN
| --- | --- |
בקרת זהויות :  NLI: 987007541624405171 
האיור המוקדם ביותר של פוטורו חוטמני; נוצר על ידי שרה וטון מהמשלחת של ג'ון וייט ב-1790.
פוטורו חוטמני מביט בסקרנות לעבר המצלמה.
פוטורו חוטמני בפארק לאומי בדרום אוסטרליה.
זכר ונקבה של פוטורו חוטמני.
רימון פרץ

מפה של נדודי בני ישראל משנת 1641
רִמֹּן פָּרֶץ הוא אתר מקראי, מתחנות נדודי בני ישראל במדבר. שמו מופיע בספר במדבר, פרק ל"ג, פסוקים י"ט–כ'. בני ישראל הגיעו אל רימון פרץ מרתמה, והמשיכו במסעם ללבנה.
בתרגום המיוחס ליונתן תרגם את שם המקום ”רוּמָנָא דְמַתְקֵיף פֵּירוֹי”, שפירושו רימונים - שחזקים פירותיו.
הערות שוליים

↑  כעין זה כתב בפירוש הרוקח על התורה.
| 0 | 1 | 2 |
| --- | --- | --- |
| קודמת: רתמה (אתר מקראי) | נדודי בני ישראל במדבר | הבאה: לבנה (יציאת מצרים) |
רוי מקאיי

רוי רודולפוס אנטון מקאיי (בהולנדית: Rudolphus "Roy" Antonius Makaay; נולד ב-9 במרץ 1975 בווייכן שבהולנד) הוא כדורגלן עבר הולנדי, ששיחק בעמדת החלוץ.
לאורך השנים שיחק מקאיי במספר קבוצות בהולנד, ספרד וגרמניה. הוא זכה פעמיים באליפות הבונדסליגה, ובאליפות הליגה הספרדית. בעונת 2002/2003 זכה בתואר מלך השערים של הליגה הספרדית, ובתואר נעל הזהב האירופית.
קריירת מועדונים > ראשית הקריירה

מקאיי החל את הקריירה המקצוענית בקבוצת ויטסה ארנהיים ההולנדית בעונת 1993/1994, כשהיה בן 18. בעונת הבכורה שלו בליגה ההולנדית הוא שותף בעשרה משחקים, וכבש שער אחד. בעונה הבאה החל מקאיי להיות בורג משמעותי יותר בקבוצה, הוא שותף בכל 34 משחקי הליגה, וכבש 11 שערים. גם בעונה הבאה, עונת 1995/1996 כבש מקאיי 11 שערי ליגה, והמשיך לבסס את מעמדו בליגה. עונת 1996/1997 הייתה עונתו האחרונה במועדון. הוא כבש 19 שערי ליגה, רחוק שני שערים בלבד מהכובש המצטיין בליגה, והוסיף שלושה שערים בחמישה משחקים בגביע ההולנדי.
לקראת עונת 1997/1998 עזב מקאיי את הולנד, ועבר לשחק בשורותיה של טנריפה מהליגה הספרדית. כבר בעונתו הראשונה בספרד שותף מקאיי ב-36 משחקי ליגה, בהם הצליח לכבוש שבעה שערים בלבד. הקבוצה סיימה את העונה במקום ה-16 בליגה, רק נקודה מעל המקום שמוליך למשחקי הפלייאוף על הירידה.
בעונה שלאחר מכן, עונת 1998/1999 כבר הציג מקאיי יכולת כיבוש טובה בהרבה. הוא היה לכובש המצטיין בקבוצתו, עם 14 שערי ליגה, נתון שמיקם אותו בין עשרת המבקיעים המובילים של הליגה כולה, אולם טנריפה סיימה את העונה במקום ה-19 ונשרה לליגת המשנה.
קריירת מועדונים > המעבר לדפורטיבו

עם נשירתה של טנריפה לליגת המשנה, עזב מקאיי את המועדון ועבר לשחק בשורותיה של דפורטיבו לה קורוניה, תחת המאמן חאבייר אירורטה. כבר בעונת הבכורה שלו במדי הקבוצה הפך מקאיי לכובש המצטיין של המועדון, ועם 22 כיבושים ב-33 משחקים הוביל את הקבוצה לאליפות הראשונה בתולדותיה.
גם בעונות הבאות המשיכה דפורטיבו לה קורוניה להיאבק בצמרת הליגה הספרדית. בעונת 2000/2001 הקבוצה סיימה את הליגה במקום השני, כשמקאיי מבקיע 16 שערים, ובעונה שלאחר מכן הוא תרם 12 שערי ליגה, ושער נוסף בגביע. הקבוצה סיימה את העונה במקום השני בליגה בפעם השנייה ברציפות, וזכתה בגביע המלך הספרדי.
עונת 2002/2003 הייתה עונת השיא האישי של מקאיי בליגה הספרדית. הוא סיים את העונה כמלך השערים של הליגה עם 29 כיבושים, הוביל את הקבוצה למקום השלישי, וזכה גם בנעל הזהב האירופית.
קריירת מועדונים > באיירן מינכן

לקראת עונת 2003/2004 עבר מקאיי לשחק בשורותיה של הדאבליסטית באיירן מינכן מהבונדסליגה, אשר שילמה תמורתו שיא מועדון של 18.75 מיליון אירו. בעונת הבכורה שלו הוא הוליך את רשימת הכובשים של קבוצתו עם 23 שערי ליגה, אך הקבוצה כשלה בניסיונה לזכות באליפות כשסיימה במקום השני בליגה. גם במשחקי הגביע כשלה הקבוצה כשהודחה כבר בשלב רבע הגמר של הטורניר, ובמשחקי ליגת האלופות לא הצליחה לעבור את ריאל מדריד בשלב שמינית הגמר, על אף שישה שערים אותם כבש מקאיי בשמונה משחקים.
מקאיי המשיך להיות החלוץ המוביל של הקבוצה, ובשתי העונות הבאות היה למלך שערי הקבוצה בליגה עם 22 שערים בעונת 2004/2005 והעפלה גם לרבע-גמר ליגת האלופות, ו-17 בעונת 2005/2006. מקאיי עזר לקבוצתו לזכות בשני דאבלים בעונות אלו, עם זכיות הן באליפות הליגה הגרמנית והן בגביע.
בעונתו האחרונה במועדון, עונת 2006/2007, אמנם היה מקאיי למלך שערי הקבוצה בליגה עם 16 כיבושים, אך הקבוצה סיימה במקום הרביעי בליגה בלבד. במשחקי ליגת האלופות הקבוצה העפילה עד לשלב רבע הגמר, בו הודחה מול מילאן. בשמינית הגמר מול ריאל מדריד קבע מקאיי שיא כשכבש את השער המהיר בתולדות המפעל 10.2 שניות בלבד מפתיחת המשחק. בסיום העונה, בעקבות החתמתם של החלוצים לוקה טוני ומירוסלב קלוסה, החליט מקאיי לעזוב את המועדון ולחזור להולנד.
קריירת מועדונים > החזרה להולנד

לקראת עונת 2007/2008 חתם מקאיי בפיינורד ההולנדית, תחת המאמן בארט ואן מרוויק, שהחתים גם את ג'ובאני ואן ברונקהורסט. בעונתו הראשונה כבש 13 שערי ליגה, והוסיף שבעה שערים בחמישה משחקים בזכייתה של הקבוצה בגביע ההולנדי.
הוא שיחק במועדון במשך שלוש עונות, בהן כבש 36 שערי ליגה, בטרם הודיע על פרישה ממשחק פעיל בתום עונת 2009/2010
הנבחרת הלאומית

מקאיי ערך את הופעת הבכורה שלו במדי נבחרת הולנד כשעלה כמחליפו של ז'ורדי קרויף במשחק ידידות מול ויילס באוקטובר 1996.
הוא השתתף עם נבחרתו בטורניר יורו 2000 וביורו 2004, ובסך הכל הופיע במדים הלאומיים ב-43 משחקים בהם כבש שישה שערים.
קריירת אימון

לאחר פרישתו שימש מקאיי כעוזר המאמן בפיינורד עד גיל 13 (2010). ב-2011 נהיה מקאיי המאמן הראשי בקבוצה.
תארים והישגים > קבוצתיים

אליפות ספרד: 1999/2000
גביע המלך הספרדי: 2001/2002
הסופר קאפ הספרדי: 2000, 2002
אליפות גרמניה: 2004/2005, 2005/2006
הגביע הגרמני: 2004/2005, 2005/2006
גביע הליגה הגרמנית: 2004
הגביע ההולנדי: 2007/2008
תארים והישגים > אישיים

מלך השערים של הליגה הספרדית: 2002/2003
זוכי נעל הזהב האירופית: 2003
סטטיסטיקות קריירה

| מועדון | עונה | ליגה> הופעות | ליגה> שערים | גביע> הופעות | גביע> שערים | באירופה> הופעות | באירופה> שערים | סה"כ> הופעות | סה"כ> שערים |
| --- | --- | --- | --- | --- | --- | --- | --- | --- | --- |
| ויטסה ארנהם | 1993/1994 | 10 | 1 |  |  |  |  | 10 | 1 |
| ויטסה ארנהם | 1994/1995 | 34 | 11 |  |  |  |  | 34 | 11 |
| ויטסה ארנהם | 1995/1996 | 31 | 11 |  |  | - | - | 31 | 11 |
| ויטסה ארנהם | 1996/1997 | 34 | 19 | 5 | 3 | - | - | 39 | 22 |
| ויטסה ארנהם | סה"כ | 109 | 42 |  |  |  |  | 114 | 45 |
| טנריפה | 1997/1998 | 36 | 7 | 0 | 0 | - | - | 36 | 7 |
| טנריפה | 1998/1999 | 36 | 14 | 2 | 0 | - | - | 38 | 14 |
| טנריפה | סה"כ | 72 | 21 |  |  | - | - | 74 | 21 |
| דפורטיבו לה קורוניה | 1999/2000 | 36 | 22 | 2 | 1 | 3 | 3 | 41 | 26 |
| דפורטיבו לה קורוניה | 2000/2001 | 29 | 16 | 0 | 0 | 6 | 1 | 35 | 17 |
| דפורטיבו לה קורוניה | 2001/2002 | 30 | 12 | 2 | 1 | 9 | 1 | 41 | 14 |
| דפורטיבו לה קורוניה | 2003/2002 | 38 | 29 | 5 | 1 | 11 | 9 | 54 | 39 |
| דפורטיבו לה קורוניה | סה"כ | 133 | 79 | 9 | 3 | 29 | 14 | 171 | 96 |
| באיירן מינכן | 2003/2004 | 32 | 23 | 4 | 2 | 8 | 6 | 44 | 31 |
| באיירן מינכן | 2004/2005 | 33 | 22 | 5 | 5 | 8 | 7 | 46 | 34 |
| באיירן מינכן | 2005/2006 | 31 | 17 | 5 | 0 | 8 | 2 | 44 | 19 |
| באיירן מינכן | 2006/2007 | 33 | 16 | 3 | 0 | 8 | 2 | 44 | 18 |
| באיירן מינכן | סה"כ | 129 | 78 | 17 | 7 | 32 | 17 | 178 | 102 |
| פיינורד | 2007/2008 | 28 | 13 | 5 | 7 | - | - | 33 | 20 |
| פיינורד | 2008/2009 | 31 | 16 | 3 | 4 | 6 | 0 | 39 | 20 |
| פיינורד | 2009/2010 | 24 | 7 | 4 | 3 | 0 | 0 | 28 | 10 |
| פיינורד | סה"כ | 83 | 36 | 8 | 12 | 6 | 0 | 101 | 50 |
| סה"כ בקריירה | סה"כ בקריירה | 526 | 256 | 42 | 26 | 67 | 31 | 636 | 314 |
הערות שוליים

↑  הכובשים המצטיינים בליגה ההולנדית
1 2  רוי מקאיי חתם בפיינורד, באתר וואלה, 28 ביוני 2007
↑  רשימת הופעותיו בנבחרת
↑  דו"ח המשחק מול ויילס
| נבחרת הולנד – יורו 2000 |
| --- | --- | --- |
|  1 ואן דר סאר •  2 רייזיחר •  3 סטאם •  4 פ. דה בור •  5 זנדן •  6 סידורף •  7 קוקו •  8 דווידס •  9 קלייברט •  10 ברגקאמפ •   11 אוברמארס •  12 ואן ברונקהורסט • 13 קונטרמן •  14 ואן ווסן • 15 בוסוולט • 16 ר. דה בור • 17 ואן הוידונק • 18 דה חוי • 19 ניומן • 20 וינטר • 21 מקאיי • 22 וסטרוולד • מאמן: רייקארד |  1 ואן דר סאר •  2 רייזיחר •  3 סטאם •  4 פ. דה בור •  5 זנדן •  6 סידורף •  7 קוקו •  8 דווידס •  9 קלייברט •  10 ברגקאמפ •   11 אוברמארס •  12 ואן ברונקהורסט • 13 קונטרמן •  14 ואן ווסן • 15 בוסוולט • 16 ר. דה בור • 17 ואן הוידונק • 18 דה חוי • 19 ניומן • 20 וינטר • 21 מקאיי • 22 וסטרוולד • מאמן: רייקארד | הולנד |
| נבחרת הולנד – יורו 2004 |
| --- | --- | --- |
|  1 ואן דר סאר •  2 רייזיחר •  3 סטאם •  4 בומה •  5 ואן ברונקהורסט •  6 קוקו •  7 ואן דר מיידה •  8 דווידס •  9 קלייברט •  10 ואן ניסטלרוי •   11 ואן דר וארט •  12 מקאיי • 13 וסטרוולד •  14 סניידר • 15 דה בור • 16 אוברמארס • 17 ואן הוידונק • 18 הייטינחה • 19 רובן • 20 סידורף • 21 בוסוולט • 22 זנדן • 23 ווטרויס • מאמן: אדבוקאט |  1 ואן דר סאר •  2 רייזיחר •  3 סטאם •  4 בומה •  5 ואן ברונקהורסט •  6 קוקו •  7 ואן דר מיידה •  8 דווידס •  9 קלייברט •  10 ואן ניסטלרוי •   11 ואן דר וארט •  12 מקאיי • 13 וסטרוולד •  14 סניידר • 15 דה בור • 16 אוברמארס • 17 ואן הוידונק • 18 הייטינחה • 19 רובן • 20 סידורף • 21 בוסוולט • 22 זנדן • 23 ווטרויס • מאמן: אדבוקאט | הולנד |
| נבחרת הולנד – אולימפיאדת בייג'ינג 2008 |
| --- | --- | --- |
|  1 פלטהאוזן •  2 זויברלון •  3 מרסליס •  4 חליינס •  5 פיטרס •  6 לויקס •  7 דה גוזמן •  8 אמנואלסון •  9 מקאיי •  10 סיבון •   11 באבל •  12 מדורו • 13 יונג-א-פין •  14 סנו • 15 דרנטה • 16 בירנס • 17 בקאל • 18 ורמייר • מאמן: דה האן |  1 פלטהאוזן •  2 זויברלון •  3 מרסליס •  4 חליינס •  5 פיטרס •  6 לויקס •  7 דה גוזמן •  8 אמנואלסון •  9 מקאיי •  10 סיבון •   11 באבל •  12 מדורו • 13 יונג-א-פין •  14 סנו • 15 דרנטה • 16 בירנס • 17 בקאל • 18 ורמייר • מאמן: דה האן | הולנד |
מקאיי במדי פיינורד, 2007
רולא דשתי

| --- | --- |
אין תמונה חופשית
 לידה:  1964 (בת 60 בערך) כווית
 מדינה:  כווית כווית
 השכלה:  אוניברסיטת ג'ונס הופקינס 
 עיסוק:  פוליטיקאית ואשת עסקים כוויתית
 פרסים והוקרה:  פרס צפון–דרום 
 קישורים חיצוניים
 טוויטר:  EscwaES
 
רולא דשתי (בערבית: رولا عبدالله علي حاجية دشتي, נולדה ב־1964) היא פוליטיקאית, אשת עסקים, כלכלנית ואקטיביסטית כוויתית הפעילה למען דמוקרטיזציה של המזרח התיכון, ושוויון מגדרי לנשים.
היא הייתה מעורבת בקמפיין לקידום החוק הכוויתי משנת 2005 אשר אפשר לנשים כוויתיות לרוץ לפרלמנט הכוויתי בפעם הראשונה, ואחת הנשים הראשונות שרצו לפרלמנט בכווית. בהמשך שימשה כשרה לענייני תכנון ופיתוח והייתה חלק מאספת המדינה. בשנת 2019 מונתה למזכירה בפועל של הוועדה הכלכלית והחברתית למערב אסיה מטעם האו"ם.
ביוגרפיה

רולא עבדאללה דשתי נולדה בכווית בשנת 1964, למשפחה מוסלמית שיעית ויש לה 23 אחים ואחיות. אביה, עבדאללה עלי דשתי, היה פוליטיקאי וחבר הפרלמנט הכוויתי, אמה ממוצא לבנוני.
לדשתי תואר ראשון בכלכלה מאוניברסיטת קליפורניה, צ'יקו, משנת 1984, תואר שני בכלכלה מאוניברסיטת סקרמנטו בקליפורניה בשנת 1985 ודוקטורט ב"מבנה אוכלוסייה" מאוניברסיטת ג'ון הופקינס ב־1993.
קריירה

בעקבות הפלישה העיראקית לכווית בשנים 1990–1991 ניהלה דשתי את כל החוזים של מדינת כווית הנוגעים לבנייה מחדש ושיקום של המדינה. בנוסף, הייתה מעורבת בשחרור אסירים כווייתיים מבתי הכלא בעיראק.
הייתה האשה הראשונה שנבחרה לנשיאות של האגודה הכלכלית של כווית, ארגון ללא מטרות רווח שמטרתו לייעץ בנושאים כלכליים לממשלה להצביע ולהיבחר לפרלמנט.
בשנת 2005 היא הובילה קמפיין לשינוי החוק המאשר לנשים בכווית לבחור ולהיבחר לפרלמנט הכוויתי. היא הייתה אחת מ־28 נשים מועמדות בשנת 2006 לבחירות לפרלמנט. בשנים 2006 ו־2008 הייתה מועמדת לפרלמנט אך לא נבחרה. רק בשנת 2009 היא נבחרה לפרלמנט הכוויתי והייתה בין הנשים הראשונות שנבחרו אי פעם. בפרלמנט היא שמשה כיושבת הראש של הוועדה לענייני חברה, עבודה ובריאות, באוקטובר 2011 היא מונתה לוועדת התקציב.
ב-11 באוקטובר 2009 הגישה הצעה לבטל את הסעיף המופיע בחוק הבחירות הכוויתי הקובע כי על המועמדות לבחירות להתחייב לחוקי ההלכה המוסלמית, מתוך כונה שמועמדות לפרלמנט לא יחויבו ללבוש רעלה. אך בהמשך סייגה את דבריה כשציינה כי היא תתלבש צנוע לפרלמנט.
בשנת 2012 היא לא נבחרה שוב לפרלמנט, אך הייתה האשה הראשונה שנבחרה לקבינט הכוויתי, כשרה האחראית על תכנון ופיתוח באספה הלאומית, תפקיד אליו מונתה בשנית בדצמבר אותה שנה.
דשתי שימשה כמנהלת הכלכלית במכון למחקר מדעי וככלכלנית בבנק הכוויתי הלאומי. כמו כן שימשה כיועצת כלכלית לבנק העולמי.
בשנים 2015–2016 בוועידה הכלכלית העולמית היא הייתה נציגת המזרח התיכון וצפון אפריקה.
בשנת 2019 מונתה למזכירה בפועל של הוועדה הכלכלית והחברתית למערב אסיה מטעם האו"ם.
כיום משמשת דשתי, במקביל לפעילותה באו"ם, מנכ"לית של חברת FARO העולמית, חברה המספקת שירותים פיננסיים, וכן יושבת ראש של חברת אחזקות כוויתית בשם Damac Kuwaiti Holding Co.
קריירה > פרסים והוקרה

בשנת 2005 זכתה דשתי בפרס המלך חוסיין לפעילות הומניטרית. היא נבחרה על ידי המגזין Arabian Business לאחת ממאה הנשים המשפיעות בעולם הערבי לשנת 2007 ו־2008. בשנת 2010 זכתה בפרס ”צפון־דרום” (אנ') של האיחוד האירופאי, יחד עם מיכאיל גורבצ'וב, הניתן לדמויות פוליטיות משפיעות בתחום ההומניטרי.
לקריאה נוספת

נוריה א־סובייח
אסיל אל־עודי
מעסומה אל־מובארכ
הערות שוליים

↑  Vital Voices - Global Advisory Council Bios, web.archive.org, ‏2009-06-20
↑  Kuwaiti Women Appear on Political Landscape This Election, web.archive.org (באנגלית)
↑  Johns Hopkins University, Commencement 1991-2000, Johns Hopkins University, 1991
↑  Michele Dunne, Michele Dunne, Interview with Dr. Rola Dashti, Member of the Kuwaiti Parliament, Carnegie Endowment for International Peace (באנגלית)
↑  KUNA : Kuwaiti parliament selects permanent, short-term cmtes - Politics - 25/10/2011, www.kuna.net.kw
↑  Women as Global Leaders - Rola Dashti, www.zu.ac.ae
↑  ביקורת בכווית על הדרישה מחברות הפרלמנט לעטות רעלה, באתר ממרי
↑  Rola Dashti appointed to Kuwaiti Cabinet | Wilson Center, www.wilsoncenter.org (באנגלית)
↑  Executive Secretary of the Economic and Social Commission for Western Asia | United Nations Secretary-General, www.un.org
↑  North-South Centre - European Centre for Global Interdependence and Solidarity, web.archive.org